CELEX: 32021D2293
Language: et
Date: 2021-12-20 00:00:00
Title: Nõukogu otsus (EL) 2021/2293, 20. detsember 2021, liidu nimel võetava seisukoha kohta Ühendkuningriigiga sõlmitud kaubandus- ja koostöölepinguga loodud partnerlusnõukogus seoses sellise erandi pikendamisega, millega vabastatakse kohustusest kustutada reisijate broneeringuinfo pärast nende Ühendkuningriigist lahkumist

22.12.2021   
               
               
                  ET
               
               
                  Euroopa Liidu Teataja
               
               
                  L 458/514
               
            
         NÕUKOGU OTSUS (EL) 2021/2293,
         20. detsember 2021,
         liidu nimel võetava seisukoha kohta Ühendkuningriigiga sõlmitud kaubandus- ja koostöölepinguga loodud partnerlusnõukogus seoses sellise erandi pikendamisega, millega vabastatakse kohustusest kustutada reisijate broneeringuinfo pärast nende Ühendkuningriigist lahkumist
         EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artikli 16 lõiget 2 ja artikli 87 lõike 2 punkti a koostoimes artikli 218 lõikega 9,
         võttes arvesse nõukogu 29. aprilli 2021. aasta otsust (EL) 2021/689 ühelt poolt Euroopa Liidu ja Euroopa Aatomienergiaühenduse ning teiselt poolt Suurbritannia ja Põhja-Iiri Ühendkuningriigi vahelise kaubandus- ja koostöölepingu ja Euroopa Liidu ning Suurbritannia ja Põhja-Iiri Ühendkuningriigi vahelise salastatud teabe vahetamise ja kaitse julgeolekukorda käsitleva lepingu liidu nimel sõlmimise kohta (1),
         võttes arvesse Euroopa Komisjoni ettepanekut
         ning arvestades järgmist:
         
                     (1)
                  
                  
                     Ühelt poolt Euroopa Liidu ja Euroopa Aatomienergiaühenduse ning teiselt poolt Suurbritannia ja Põhja-Iiri Ühendkuningriigi vahelises kaubandus- ja koostöölepingus (2) (edaspidi „kaubandus- ja koostööleping“) sätestatakse eeskirjad, mille kohaselt võib Ühendkuningriigi pädevale asutusele edastada liidu ja Ühendkuningriigi vaheliste lendudega seotud broneeringuinfot ning mille kohaselt Ühendkuningriigi pädevad asutused võivad seda infot töödelda ja kasutada, ning kehtestatakse sellega seotud konkreetsed kaitsemeetmed.
                  
               
                     (2)
                  
                  
                     Kaubandus- ja koostöölepingu kolmanda osa III jaotises on sätestatud eeskirjad, mille kohaselt võib Ühendkuningriigi pädevale asutusele edastada liidu ja Ühendkuningriigi vaheliste lendudega seotud broneeringuinfot ning mille kohaselt Ühendkuningriigi pädevad asutused võivad seda infot töödelda ja kasutada, ning kehtestatud sellega seotud konkreetsed kaitsemeetmed.
                  
               
                     (3)
                  
                  
                     Kaubandus- ja koostöölepingu artikli 552 lõikes 4 on sätestatud Ühendkuningriigi kohustus kustutada reisijate broneeringuinfo pärast nende riigist lahkumist, välja arvatud juhul, kui riskihindamine osutab sellise broneeringuinfo säilitamise vajadusele.
                  
               
                     (4)
                  
                  
                     Kaubandus- ja koostöölepingu artikli 552 lõikes 11 on sätestatud, et Ühendkuningriik võib teha kaubandus- ja koostöölepingu artikli 552 lõikest 4 ajutise erandi üleminekuperioodiks, kuni Ühendkuningriik on tehnilised kohandused võimalikult kiiresti rakendanud. Kõnealusel üleminekuperioodil peab Ühendkuningriigi pädev asutus vastavalt kaubandus- ja koostöölepingu artikli 552 lõikele 4 takistama kustutamisele kuuluva broneeringuinfo kasutamist, kohaldades selle broneeringuinfo suhtes täiendavaid kaitsemeetmeid, mis on loetletud kaubandus- ja koostöölepingu artikli 552 lõike 11 punktides a kuni d.
                  
               
                     (5)
                  
                  
                     Partnerlus- ja koostöölepingu artikli 552 lõikes 10 on märgitud, et kaubandus- ja koostöölepingu artikli 552 lõiget 11 kohaldatakse juhul, kui ilmnevad erilised asjaolud, mis takistavad Ühendkuningriigil teha tehnilisi kohandusi, mis on vajalikud, et muuta broneeringuinfo töötlemise süsteemid, mida Ühendkuningriik kasutas siis, kui tema suhtes kohaldati liidu õigust, süsteemideks, mis võimaldaksid broneeringuinfot kooskõlas kaubandus- ja koostöölepingu artikli 552 lõikega 4 kustutada.
                  
               
                     (6)
                  
                  
                     Kaubandus- ja koostöölepingu artikli 552 lõikes 13 on sätestatud, et kui kaubandus- ja koostöölepingu artikli 552 lõikes 10 osutatud erilised asjaolud püsivad, pikendab partnerlusnõukogu kaubandus- ja koostöölepingu artikli 552 lõikes 11 osutatud üleminekuperioodi ühe aasta võrra.
                  
               
                     (7)
                  
                  
                     Euroopa Parlamendi ja nõukogu 27. aprilli 2016. aasta direktiivi (EL) 2016/681, mis käsitleb broneeringuinfo kasutamist terroriaktide ja raskete kuritegude ennetamiseks, avastamiseks, uurimiseks ja nende eest vastutusele võtmiseks, (3) kohaldatakse liidusiseselt kooskõlas aluslepingutega.
                  
               
                     (8)
                  
                  
                     1. oktoobril 2021 esitas Ühendkuningriik kaubandus- ja koostöölepinguga moodustatud õiguskaitse ja õigusalase koostöö erikomiteele kaubandus- ja koostöölepingu artikli 552 lõike 12 punktis b osutatud hinnangu.
                  
               
                     (9)
                  
                  
                     Ühendkuningriik järeldas oma hinnangus, et kaubandus- ja koostöölepingu artikli 552 lõikes 10 osutatud erilised asjaolud püsivad, sest ta on eriolukorras, kus ta peab kohandama liikmesriikide suhtes kohaldatavat liidu õigusega kooskõlas olevat broneeringuinfo töötlemise süsteemi nii, et see vastaks kaubandus- ja koostöölepingu nõuetele, mis käsitlevad broneeringuinfo rahvusvahelist edastamist liidust kolmandatesse riikidesse. Ühendkuningriik kirjeldas oma jõupingutusi muuta broneeringuinfo töötlemise süsteemid süsteemideks, mis võimaldaksid kustutada broneeringuinfot vastavalt kaubandus- ja koostöölepingu artikli 552 lõikele 4. Ühendkuningriik märkis, et ta analüüsib õiguslikke, tehnilisi ja tegevusnõudeid, sealhulgas nii funktsionaalseid kui ka mittefunktsionaalseid nõuded, et tagada Ühendkuningriigi broneeringuinfo töötlemise süsteemide vastavus kaubandus- ja koostöölepingu artikli 552 lõikele 4. Kooskõlas kaubandus- ja koostöölepingu artikli 552 lõikega 13 arutas õiguskaitse ja õigusalase koostöö erikomitee Ühendkuningriigi hinnangut 19. oktoobril 2021.
                  
               
                     (10)
                  
                  
                     Samuti esitas Ühendkuningriik 1. oktoobril 2021 õiguskaitse ja õigusalase koostöö erikomiteele kaubandus- ja koostöölepingu artikli 552 lõike 12 punktis a osutatud sõltumatu haldusasutuse aruande, kaasa arvatud kõnealuse lepingu artikli 525 lõikes 3 osutatud Ühendkuningriigi järelevalveasutuse esitatud andmekaitset käsitlev lisa, selle kohta, kas kaubandus- ja koostöölepingu artikli 552 lõikega 11 ette nähtud kaitsemeetmeid on tulemuslikult kohaldatud.
                  
               
                     (11)
                  
                  
                     Kooskõlas kaubandus- ja koostöölepingu artikli 552 lõikega 13 arutas õiguskaitse ja õigusalase koostöö erikomitee Ühendkuningriigi aruannet 19. oktoobril 2021. Sellega seoses teatas Ühendkuningriik, et ta kavatseb täiendada selle aruande lisa ning et ta teeb seda 2021. aasta novembris, enne kui partnerlusnõukogu võtab vastu otsuse üleminekuperioodi pikendamise kohta kooskõlas kaubandus- ja koostöölepingu artikli 552 lõikega 13.
                  
               
                     (12)
                  
                  
                     Seetõttu leitakse, et kaubandus- ja koostöölepingu artikli 552 lõikes 10 osutatud erilised asjaolud püsivad ning et kaubandus- ja koostöölepingu artikli 552 lõike 13 kohaselt peaks partnerlusnõukogu pikendama kaubandus- ja koostöölepingu artikli 552 lõikes 11 osutatud üleminekuperioodi ühe aasta võrra kuni 31. detsembrini 2022.
                  
               
                     (13)
                  
                  
                     Kaubandus- ja koostööleping on kõikidele liikmesriikidele siduv vastavalt otsusele (EL) 2021/689, mille materiaalõiguslik alus on ELi toimimise lepingu artikkel 217.
                  
               
                     (14)
                  
                  
                     Otsuse (EL) 2021/689 alusel on kaubandus- ja koostöölepingu kolmas osa Taani ja Iirimaa suhtes siduv ning nad osalevad seetõttu käesoleva otsuse (millega rakendatakse kaubandus- ja koostöölepingut) vastuvõtmisel ja kohaldamisel,
                  
               ON VASTU VÕTNUD KÄESOLEVA OTSUSE:
         
            Artikkel 1
            Kaubandus- ja koostöölepingu artikli 552 lõike 13 kohaselt liidu nimel partnerlusnõukogus võetav seisukoht on nõustuda sellise üleminekuperioodi pikendamisega, mille jooksul võib Ühendkuningriik teha erandi kohustusest kustutada reisijate broneeringuinfo pärast nende Ühendkuningriigist lahkumist, ühe aasta võrra kuni 31. detsembrini 2022.
         
         
            Artikkel 2
            Käesolev otsus jõustub selle vastuvõtmise päeval.
         
         
            Brüssel, 20. detsember 2021
            
               
                  Nõukogu nimel
               
               
                  eesistuja
               
               A. VIZJAK
            
         
         
            (1)  ELT L 149, 30.4.2021, lk 2.
         
            (2)  ELT L 149, 30.4.2021, lk 10.
         
            (3)  ELT L 119, 4.5.2016, lk 132.